Proposta għal DIRETTIVA TAL-KUNSILL li tadatta ċerti Direttivi fil-qasam tas-servizzi finanzjarji, minħabba l-adeżjoni tal-Kroazja /* COM/2013/059 final - 2013/0038 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Il-proposta għal Direttiva tal-Kunsill li tadatta ċerti Direttivi fil-qasam tas-servizzi finanzjarji li jmiss hija meħtieġa minħabba l-adeżjoni tar-Repubblika tal-Kroazja mal-Unjoni Ewropea. It-Trattat li jikkonċerna l-adeżjoni tar-Repubblika tal-Kroazja mal-Unjoni Ewropea[1] kien iffirmat mill-Istati Membri kollha tal-Unjoni Ewropea u r-Repubblika tal-Kroazja fi Brussell fid-9 ta' Diċembru 2011. L-Artikolu 3(3) tat-Trattat tal-Adeżjoni jipprovdi li għandu jidħol fis-seħħ fl-1 ta’ Lulju 2013 sakemm l-istrumenti ta' ratifika kollha jkunu ġew depożitati qabel dik id-data. L-Artikolu 3(4) tat-Trattat tal-Adeżjoni tar-Repubblika tal-Kroazja jippermetti lill-istituzzjonijiet tal-Unjoni sabiex jadottaw qabel l-adeżjoni, miżuri li għalihom hemm referenza, fost oħrajn, fl-Artikolu 50 tal-Att dwar il-kundizzjonijiet tal-adeżjoni tar-Repubblika tal-Kroazja[2]. Dawn il-miżuri se jidħlu fis-seħħ soġġetti biss għal u fid-data tad-dħul fis-seħħ tat-Trattat tal-Adeżjoni. L-Artikolu 50 tal-Att tal-Adeżjoni jistipula li fejn atti tal-istituzzjonijiet adottati qabel l-adeżjoni jeħtieġu adattament minħabba l-adeżjoni, u l-adattamenti meħtieġa ma ġewx previsti f'dan l-Att jew fl-Annessi tiegħu, il-Kunsill jew il-Kummissjoni (jekk l-atti oriġinali ġew adottati mill-Kummissjoni) għandhom jadottaw l-atti meħtieġa. Il-Punt 2 tal-Att Finali[3] jirreferi għall-ftehim politiku fuq sett ta' adattamenti biex jiġu adottati mill-istituzzjonijiet li ntlaħaq bejn l-Istati Membri u l-Kroazja fil-kuntest tal-approvazzjoni tat-Trattat tal-Adeżjoni; il-Partijiet Għolja Kontraenti tat-Trattat ta’ Adeżjoni, stiednu lill-Kunsill u lill-Kummissjoni biex jadottaw dawn l-adattamenti qabel l-adeżjoni skont l-Artikolu 50 tal-Att ta' Adeżjoni, kompluta u aġġornata fejn meħtieġ sabiex jittieħed kont tal-evoluzzjoni tal-liġi tal-Unjoni. Il-proposta tkopri d-direttivi kollha tal-Kunsill kif ukoll id-Direttivi tal-Parlament Ewropew u tal-Kunsill li jeħtieġu addattament tekniku minħabba l-adeżjoni tal-Kroazja fil-qasam tas-servizzi finanzjarji – li jikkorrispondi għall-kapitlu 9 tan-negozjati. Din il-proposta hija parti minn serje ta’ proposti għal direttivi tal-Kunsill mill-Kummissjoni lill-Kunsill li jiġu rraggruppati mill-ġdid l-adattamenti tekniċi għad-direttivi tal-Kunsill kif ukoll għad-direttivi tal-Parlament Ewropew u tal-Kunsill li jikkorrispondu għal kapitoli ta' negozjati fi proposti separati għal direttivi differenti tal-Kunsill. Din l-istruttura hija mfassla sabiex tkun iffaċilitata t-traspożizzjoni tad-direttivi kkonċernati mill-Istati Membri fl-ordnijiet ġuridiċi rispettivi tagħhom. Il-pakkett ta’ proposti għal atti legali li l-Kummissjoni ttrasmettiet lill-Kunsill huwa kompost minn din is-serje ta’ proposti għal direttivi tal-Kunsill fuq naħa waħda, kif ukoll proposta għal Regolament uniku tal-Kunsill li jkopri r-regolamenti u d-deċiżjonijiet rilevanti tal-Parlament Ewropew u tal-Kunsill kif ukoll ir-regolamenti u d-deċiżjonijiet tal-Kunsill fuq in-naħa l-oħra. Dan huwa f'konformità mal-approċċ li ttieħed fil-passat minħabba l-adeżjoni tal-Bulgarija u r-Rumanija[4]. Huwa previst li l-atti legali kolla inklużi f’dan il-pakkett se jiġu ppubblikati f’Il-Ġurnal Uffiċjali tal-Unjoni Ewropea fl-istess data. Il-proposta preżenti u l-proposti l-oħra inklużi f’dan il-pakkett se jqisu l-adattamenti tekniċi għall-acquis li kienu ppubblikati f’Il-Ġurnal Uffiċjali tal-Unjoni Ewropea sal-1 ta’ Settembru 2012. Ir-raġunijiet għal dan huma li jipprovdu ħin suffiċjenti għall-proċessi leġiżlattivi involuti fuq naħa, u għat-twettiq tat-traspożizzjoni ta' wara u l-obbligi ta’ notifika mill-Istati Membri rigward direttivi min-naħa l-oħra. L-adattamenti li jistgħu jkunu meħtieġa sabiex l-acquis ppubblikat fil-Ġurnal Uffiċjali tal-Unjoni Ewropea wara l-1 ta’ Settembru 2012 se jkunu previsti fl-atti rilevanti infushom jew magħmula fi stadju aktar tard permezz tal-proċedura xierqa. Barra minn hekk, il-Kummissjoni għandha l-intenzjoni li informalment tipprovdi lista ta’ tali leġiżlazzjoni lill-Istati Membri fil-bidu ta’ Lulju 2013. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONIJIET TAL-IMPATT Minħabba li din il-proposta hi ta’ natura purament teknika u ma tinvolvix għażliet politiċi, konsultazzjonijiet mal-partijiet interessati jew valutazzjonijiet tal-impatt ma kinux jagħmlu sens. 3. L-ELEMENTI LEGALI TAL-PROPOSTA Il-bażi legali għal din il-proposta hija l-Artikolu 50 tal-Att dwar il-kundizzjonijiet tal-adeżjoni tar-Repubblika tal-Kroazja. Il-prinċipji ta’ sussidjarjetà u ta’ proporzjonalità jiġu osservati b’mod sħiħ. L-azzjoni tal-UE hija meħtieġa skont il-prinċipju tas-sussidjarjetà (l-Artikolu 5(3) tat-TUE) għax tikkonċerna adattamenti tekniċi għal atti legali li kienu approvati mill-Unjoni. Il-proposta tirrispetta l-prinċipju ta’ proporzjonalità (Artikolu 5(4) tat-TUE) u ma tmurx lil hinn minn dak li huwa meħtieġ biex jintlaħaq l-għan segwit. 4. IMPLIKAZZJONI BAĠITARJA Il-proposta ma għandha l-ebda implikazzjoni baġitarja. 2013/0038 (NLE) Proposta għal DIRETTIVA TAL-KUNSILL li tadatta ċerti Direttivi fil-qasam tas-servizzi finanzjarji, minħabba l-adeżjoni tal-Kroazja IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra t-Trattat tal-Adeżjoni tar-Repubblika tal-Kroazja, u b'mod partikolari l-Artikolu 3(4) tiegħu, Wara li kkunsidra l-Att tal-Adeżjoni tar-Repubblika tal-Kroazja, u b'mod partikolari l-Artikolu 50 tiegħu, Wara li kkunsidra l-proposta mill-Kummissjoni, Billi: (1) Skont l-Artikolu 50 tal-Att ta’ Adeżjoni, fejn l-atti tal-istituzzjonijiet adottati qabel l-adeżjoni jirrikjedu l-adattament minħabba l-adeżjoni, u l-adattamenti meħtieġa ma jkunux previsti fl-Att ta’ Adeżjoni jew fl-Annessi tiegħu, il-Kunsill, li jaġixxi b'maġġoranza kwalifikata fuq proposta mill-Kummissjoni, għandu, għal dan il-għan, jadotta l-atti meħtieġa, jekk l-att oriġinali ma ġiex adottat mill-Kummissjoni. (2) L-Att Finali tal-Konferenza li fassal it-Trattat ta' Adeżjoni indika li l-Partijiet Kontraenti Għolja kienu laħqu qbil politiku dwar sett ta' adattamenti għal atti adottati mill-istituzzjonijiet li kienu meħtieġa minħabba l-adeżjoni u stieden lil-Kunsill u lill-Kummissjoni biex jadottaw dawn l-adattamenti qabel l-adeżjoni, ikkompletati u aġġornati kif meħtieġ biex jitqies l-evoluzzjoni tal-liġi tal-Unjoni. (3) Id-Direttivi 73/239/KEE[5], 2002/83/KEE[6], 2005/68/KE[7] u 2009/138/KE[8] għandhom għalhekk jiġu emendati kif xieraq, ADOTTA DIN ID-DIRETTIVA: Artikolu 1 Id-Direttivi 73/239/KEE, 2002/83/KE, 2005/68/KE u 2009/138/KE se jiġu emendati kif stabbilit fl-Anness. Artikolu 2 1. L-Istati Membri għandhom jadottaw u jippubblikaw sa mhux iktar tard mid-data tal-adeżjoni tar-Repubblika tal-Kroazja mal-Unjoni Ewropea, il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma' din id-Direttiva. Huma għandhom jikkomunikaw minnufih it-test ta' dawk id-dispożizzjonijiet lill-Kummissjoni. Għandhom japplikaw dwak id-dispożizzjonijiet mid-data tal-adeżjoni tar-Repubblika tal-Kroazja fl-Unjoni Ewropea. Meta l-Istati Membri jadottaw dawk id-dispożizzjonijiet, huma għandhom jinkludu referenza għal din id-Direttiva jew ikunu akkumpanjati minn tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeterminaw kif għandha ssir din ir-riferenza. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li jadottaw fil-qasam kopert minn din id-Direttiva. Artikolu 3 Din id-Direttiva għandha tidħol fis-seħħ soġġetta għal u mid-data tad-dħul fis-seħħ tat-Trattat tal-Adeżjoni tar-Repubblika tal-Kroazja. Artikolu 4 Din id-Direttiva hija indirizzata lill-Istati Membri. Magħmul fi Brussell, Għall-Kunsill Il-President ANNESS IS-SERVIZZI FINANZJARJI ASSIGURAZZJONI 1. 31973 L 0239: L-Ewwel Direttiva tal-Kunsill 73/239/KEE tal-24 ta’ Lulju 1973 dwar il-koordinament ta’ liġijiet, regolamenti u dispożizzjonijiet amministrattivi li jirrigwardaw il-bidu u t-twettiq tan-negozju tal-assigurazzjoni diretta barra mill-assigurazzjoni tal-ħajja (ĠU L 228, 16.8.1973, p. 3): Dan li ġej qed jiżdied mal-Artikolu 8(1)(a): '- fil-każ tar-Repubblika tal-Kroazja: "dioničko društvo", "društvo za uzajamno osiguranje".' 2. 32002 L 0083: Id-Direttiva 2002/83/KE tal-Parlament Ewropew u tal-Kunsill tal-5 ta’ Novembru 2002 dwar l-assigurazzjoni fuq il-ħajja (ĠU L 345, 19.12.2002, p.1): Fl-Artikolu 6(1)(a), għandu jiddaħħal dan li ġej wara l-entrata għar-Repubblika Franċiża: '—fil-każ tar-Repubblika tal-Kroazja: "dioničko društvo", "društvo za uzajamno osiguranje",' Fl-Artikolu 18(3), għandu jiddaħħal dan li ġej wara l-ħames inċiż: ‘— l-1 ta’ Lulju 2013 għal impriżi awtorizzati fil-Kroazja u,’ 3. 32005 L 0068: Id-Direttiva 2005/68/KE tal-Parlament Ewropew u tal-Kunsill tas-16 ta' Novembru 2005 dwar ir-riassigurazzjoni u li temenda d-Direttivi tal-Kunsill 73/239/KEE, 92/49/KEE kif ukoll id-Direttivi 98/78/KE u 2002/83/KE (ĠU L 323, 9.12.2005, p. 1): Fl-Anness I, jiżdied dan li ġej: '—fil-każ tar-Repubblika tal-Kroazja: "dioničko društvo".' 4. 32009 L 0138: Id-Direttiva 2009/138/KE tal-Parlament Ewropew u tal-Kunsill tal-25 ta' Novembru 2009 dwar il-bidu u l-eżerċizzju tan-negozju tal-Assigurazzjoni u tar-Riassigurazzjoni (Solvibbiltà II) (ĠU L 335, 17.12.2009, p. 1): (a) Fl-Artikolu 73, il-paragrafu 5 jinbidel b'dan li ġej: '5 || L-intrapriżi li fid-dati li ġejjin wettqu b'mod simultanju kemm attivitajiet ta' assigurazzjoni fuq il-ħajja kif ukoll dawk ta' assigurazzjoni mhux relatata mal-ħajja koperti b'din id-Direttiva jistgħu jkomplu jwettqu dawk l-attivitajiet simultanjament, dment li kull attività tiġi ġestita b'mod separat f'konformità mal-Artikolu 74: (a) L-1 ta' Jannar 1981 għal intrapriżi awtorizzati fil-Greċja; (b) L-1 ta' Jannar 1986 għal intrapriżi awtorizzati fi Spanja u l-Portugall; (c) L-1 ta' Jannar 1995 għal intrapriżi awtorizzati fl-Awstrija, il-Finlandja u l-Isvezja; (d) L-1 ta' Mejju 2004 għal intrapriżi awtorizzati fir-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovakkja u s-Slovenja; (e) L-1 ta' Jannar 2007 għal intrapriżi awtorizzati fil-Bulgarija u r-Rumanija; (f) L-1 ta’ Lulju 2013 għal impriżi awtorizzati fil-Kroazja; (g) Il-15 ta' Marzu 1979 għall-intrapriżi l-oħra kollha.' (b) Fil-Punt A tal-Anness III, għandu jiddaħħal il-punt li ġej wara l-entrata għar-Repubblika Franċiża: '(10a) || fil-każ tar-Repubblika tal-Kroazja: 'dioničko društvo', 'društvo za uzajamno osiguranje';' (c) Fil-Punt B tal-Anness III, għandu jiddaħħal il-punt li ġej wara l-entrata għar-Repubblika Franċiża: '(10a) fil-każ tar-Repubblika tal-Kroazja: 'dioničko društvo', 'društvo za uzajamno osiguranje';' (d) Fil-Punt C tal-Anness III , għandu jiddaħħal il-punt li ġej wara l-entrata għar-Repubblika Franċiża: '(10a) fil-każ tar-Repubblika tal-Kroazja: 'dioničko društvo';' [1] ĠU L 112, 24.4.2012, p. 10. [2] ĠU L 112, 24.4.2012, p. 21. [3] ĠU L 112, 24.4.2012, p. 95. [4] ĠU L 363, 20.12.2006, p. 1. [5] ĠU L 228, 16.8.1973, p. 3. [6] ĠU L 345, 19.12.2002, p. 1. [7] ĠU L 323, 9.12.2005, p. 1. [8] ĠU L 335, 17.12.2009, p. 1.